勸農石頭城賦詩
作者：余端禮
朝代：宋

paragraphs: 去年出郊春欲半，鍾阜林巒青未遍。
今年此日蟄初驚，動地春光滿石城。
柳如蹙金梅碾玉，川原高下麥苗綠。
一聲布穀已催人，吳儂莫問春遲速。
蒼顔老守政無奇，只要我民不苦饑。
奉詔偕行兩赤令，職在勸耕無擾之。
鮐背厖眉數十叟，聽取吾言醉此酒。
但遣兒郎力南畝，不患三錢無米斗。
米斗三錢大江東，從今更祝八方同。
同見三登太平日，老守不願萬戶封。